Проект!

ЗАКОН
за изменение и допълнение на Закона за частните съдебни изпълнители
(Обн. ДВ. бр. 43 от 2005 г., изм. бр. 39 от  2006 г., изм.  бр. 31,  бр. 59 и бр. 64  от 2007 г.,  изм. бр. 69 от 2008 г., изм. бр. 97 от 2010 г.,  изм. бр. 82 от  2011 г., изм. и доп. бр. 49 от 2012 г.)

§ 1. В чл. 78 се създава ал. 5:
„(5) Сборът на всички такси по изпълнението не може да надвишава размера на задължението.“

§ 2. В чл. 83 се създава ал. 4:
„(4)  В случаите, когато длъжникът сам плати задължението си изцяло или частично в срока на връчената му покана за доброволно изпълнение,  пропорционалната такса върху платената сума се събира в половин размер.“

Народни представители:

МОТИВИ
към проекта на Закон за изменение и допълнение на Закона за
частните съдебни изпълнители.

С  въвеждането на частното съдебно изпълнение, държавата делегира  всички правомощия по съдебното изпълнение на частни лица - частни съдебни изпълнители. 
В същото време остана и държавното съдебно изпълнение, като по този начин  в България се създаде една уникална система на принудително изпълнение.
От друга страна принудителното изпълнение, като държавна функция трябва да гарантира, както удовлетворяване вземането на кредитора, така и  защитата на правата и интересите на длъжника.
В този смисъл доверието на обществото в частното съдебно изпълнение е от изключително значение за нормалното и ефективно функциониране на цялата съдебна система. Задължението на длъжника да понесе разноските по делото е европейски стандарт. В някой случаи обаче размерът на таксите, които се събират значително надвишават дълга. В много случаи е налице несъразмерност между задължението и събраните такси по изпълнителното дело. С направените предложения се предвижда сборът на таксите по изпълнението да не надвишава размера на задължението. По този начин се преодолява дефицита на правни възможности за защита интересите и правата на страните в изпълнителното производство. Освен това с направените предложения се въвежда възможност за облекчаване положението на длъжника чрез намаляване на пропорционалната такса в случаите, когато той плати изцяло или частично в срока на доброволното изпълнение.
 С предложените промени се цели справедливо и ефективно принудително изпълнение от една страна и от друга – въвеждането  на баланс по отношение на санкциите, които следва да поеме длъжникът в резултат на принудителното изпълнение и защитата, която следва да получи по отношение на размера на задължението и дължимите разноски, както и стимулиране на плащането на дълга в срока за доброволното изпълнение с оглед интересите на страните в изпълнителния процес.

Народни представители: